En 23-årig kvinde er tirsdag blevet idømt en betinget dom uden straffastsættelse for falsk anmeldelse af en voldtægt, skriver nordjyske.dk. Kvinden gik 23. august sidste år til politiet i Aalborg og anmeldte, at hun var blevet voldtaget. Hun forklarede, at hun var blevet forfulgt af tre til fire mænd. Derefter kunne hun ikke huske mere, før hun vågnede op hjemme hos en mand. Der var intet i hendes forklaring, der kunne identificere de pågældende mænd, men politiet gik i gang med at efterforske sagen. Det viste sig, at kvinden var i byen på en restauration i Aalborg og mødte to mænd, som hun frivilligt fulgte med hjem. Og den ene af mændene forklarede i retten, at kvinden frivilligt havde haft sex med ham, skriver nordjyske.dk. Den 23-årige kvinde forklarede i retten, at hun havde anmeldt forholdet som voldtægt, fordi hun ikke var helt sikker på, hvad der var foregået.

Opsummering:
Hun anmeldte, at hun var blevet forfulgt af tre-fire mænd. Men hun fulgte frivilligt med to mænd hjem.